CELEX: 32021R1873
Language: hr
Date: 2021-10-20 00:00:00
Title: Uredba (EU) 2021/1873 Europskog parlamenta i Vijeća od 20. listopada 2021. o produljenju vremena trajanja zaštite oplemenjivačkih prava na biljnu sortu Zajednice za sorte biljne vrste Asparagus officinalis L. i skupinâ biljnih vrsta lukovičaste biljke, bobičasto voće i drvenasto ukrasno bilje

26.10.2021   
               
               
                  HR
               
               
                  Službeni list Europske unije
               
               
                  L 378/1
               
            
         UREDBA (EU) 2021/1873 EUROPSKOG PARLAMENTA I VIJEĆA
         od 20. listopada 2021.
         o produljenju vremena trajanja zaštite oplemenjivačkih prava na biljnu sortu Zajednice za sorte biljne vrste Asparagus officinalis L. i skupinâ biljnih vrsta lukovičaste biljke, bobičasto voće i drvenasto ukrasno bilje
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 118. prvi stavak,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskoga gospodarskog i socijalnog odbora (1),
         u skladu s redovnim zakonodavnim postupkom (2),
         budući da:
         
                     (1)
                  
                  
                     Tehničke poteškoće u oplemenjivanju, zbog kompleksne genetske pozadine ili sporog ili tehnički kompliciranog razmnožavanja biljne vrste Asparagus officinalis L. i skupinâ biljnih vrsta lukovičaste biljke, bobičasto voće i drvenasto ukrasno bilje, potrebno je rješavati putem ulaganja u aktivnosti istraživanja i razvoja. Nakon što se za te biljne vrste i skupine biljnih vrsta dodijeli zaštita oplemenjivačkih prava na biljnu sortu, potrebne su godine za umnažanje biljaka i za stvaranje stoka koji je dovoljno velik da bi se ostvario razuman prihod. U skladu s tim, razdoblje tijekom kojeg nositelj oplemenjivačkih prava na biljnu sortu može ostvarivati prihode na temelju te zaštite je ograničeno. Kako bi se potaknulo ulaganja u istraživanje i razvoj za sorte tih biljnih vrsta i tih skupina biljnih vrsta potrebno je produljiti vrijeme trajanja zaštite oplemenjivačkih prava na biljnu sortu i potaknuti aktivnosti oplemenjivanja u cilju razvoja novih sorti kako bi se ispunile potrebe poljoprivrednika i potrošača te odgovorilo na učinak klimatskih promjena. Kako bi ta ulaganja bila profitabilna potrebno je više vremena nego što je to slučaj kod velike većine drugih biljnih vrsta, kao što su poljoprivredne kulture, koje često imaju kraći životni vijek te veći i širi krug potrošača.
                  
               
                     (2)
                  
                  
                     Kod nove sorte biljne vrste Asparagus officinalis L. i skupina biljnih vrsta lukovičaste biljke, bobičasto voće i drvenasto ukrasno bilje potrebno je više vremena za uvođenje na tržište i postizanje prihvaćenosti na tržištu kako bi ta biljna vrsta bila profitabilna nego za druge biljne vrste, jer je iskustvo pokazalo da takva nova sorta svoju komercijalnu vrijednost pokazuje tek dugoročno. Iz tih razloga pravedan povrat ulaganja u istraživanje i razvoj moguć je samo u prilično kasnoj fazi zaštite tih biljnih vrsta i tih skupina biljnih vrsta, u usporedbi s drugim biljnim vrstama.
                  
               
                     (3)
                  
                  
                     Uredbom Vijeća (EZ) br. 2100/94 (3) uspostavlja se sustav oplemenjivačkih prava na biljnu sortu Zajednice kao jedini i isključivi oblik prava industrijskog vlasništva na biljne sorte u Zajednici. U skladu s člankom 19. stavkom 1. te uredbe vrijeme trajanja oplemenjivačkog prava na biljnu sortu Zajednice je do kraja dvadeset pete kalendarske godine ili, u slučaju sorti vinove loze i drvenastih vrsta, do kraja tridesete kalendarske godine, počevši od godine dodjele prava.
                  
               
                     (4)
                  
                  
                     Kako bi se uspostavilo pravno okruženje koje omogućuje postizanje pravednog povrata ulaganja, primjereno je vrijeme trajanja oplemenjivačkih prava na biljnu sortu Zajednice za sorte biljne vrste Asparagus officinalis L. i skupinâ biljnih vrsta lukovičaste biljke, bobičasto voće i drvenasto ukrasno bilje produljiti za daljnjih pet godina. To produljenje trebalo bi se primjenjivati na prava dodijeljena prije datuma stupanja na snagu ove Uredbe, na taj datum ili nakon tog datuma.
                  
               
                     (5)
                  
                  
                     Radi dosljednosti, takvo produljenje trebalo bi se primjenjivati na sva oplemenjivačka prava na biljnu sortu Zajednice za sorte biljne vrste Asparagus officinalis L. i skupinâ biljnih vrsta lukovičaste biljke, bobičasto voće i drvenasto ukrasno bilje.
                  
               
                     (6)
                  
                  
                     Razdoblje produljenja trebalo bi skratiti ako su nacionalna prava vlasništva za te sorte vrijedila u državi članici prije dodjele oplemenjivačkog prava na biljnu sortu Zajednice te prema tome uzgajivačima već omogućila iskorištavanje njihovih sorti,
                  
               DONIJELI SU OVU UREDBU:
         
            Članak 1.
            Produljenje vremena trajanja oplemenjivačkih prava na biljnu sortu Zajednice
            
               1.   Vrijeme trajanja oplemenjivačkih prava na biljnu sortu Zajednice, kako je predviđeno člankom 19. stavkom 1. Uredbe (EZ) br. 2100/94, produljuje se za pet godina za sorte biljne vrste Asparagus officinalis L. i skupinâ biljnih vrsta lukovičaste biljke, bobičasto voće i drvenasto ukrasno bilje.
            
            
               2.   Stavkom 1. ovog članka ne dovodi se u pitanje članak 116. stavak 4. četvrta alineja Uredbe (EZ) br. 2100/94.
            
         
         
            Članak 2.
            Skraćenje produljenja
            Za biljne sorte za koje je prije dodjele oplemenjivačkog prava na biljnu sortu Zajednice dodijeljeno jedno ili više nacionalnih oplemenjivačkih prava na biljnu sortu, ali na koje se članak 116. stavak 4. četvrta alineja Uredbe (EZ) br. 2100/94 ne primjenjuje, produljenje vremena trajanja iz članka 1. ove Uredbe skraćuje se za najdulje razdoblje u punim kalendarskim godinama tijekom kojeg je u državi članici vrijedilo nacionalno oplemenjivačko pravo ili prava na biljnu sortu dodijeljena za tu istu sortu prije dodjele oplemenjivačkih prava na biljnu sortu Zajednice.
         
         
            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Strasbourgu 20. listopada 2021.
            
               
                  Za Europski parlament
               
               
                  Predsjednik
               
               D. M. SASSOLI
            
            
               
                  Za Vijeće
               
               
                  Predsjednik
               
               A. LOGAR
            
         
         
            (1)  SL C 220, 9.6.2021., str. 86.
         
         
            (2)  Stajalište Europskog parlamenta od 14. rujna 2021. (još nije objavljeno u Službenom listu) i odluka Vijeća od 5. listopada 2021.
         
            (3)  Uredba Vijeća (EZ) br. 2100/94 od 27. srpnja 1994. o oplemenjivačkim pravima na biljnu sortu Zajednice (SL L 227, 1.9.1994., str. 1.).